《赠张圣言画柯山图》
宋代·潘大临

我昔骑鲸游九州，上扣天关望冕旒。
群公侍旁好颜色，将顺帝旨成刚柔。
抱持日月不自献，蒙葺尘土归家丘。
结茅竹间今休已，炎暑避舍清飙留。
屋头清溪鸣书夜，当户古木蔽马牛。
苍头卢儿从高盖，传呼不到门巷幽。
两公忘言儿袖手，驱除睡魔须茶瓯。
谁传此意到旁郡，解衣盘礴烦张侯。
张侯落笔妙天下，未坠学士之风流。
欲见柯山入画图，丹青知君百不忧。
黄公不肯直南省，一麾已具东南舟。
请君援笔待公至，画我迎公竹阴里。

作者简介：潘大临（约公元1090年前后在世）宋代江西派诗人，湖北黄州（今属黄冈市）人，字邠老，一字君孚，潘鲠之子。生卒年均不详，约宋哲宗元佑中前后在世。与弟潘大观皆以诗名。善诗文，又工书，从苏轼、黄庭坚、张耒游，雅所推重。为人风度恬适，殊有尘外之韵。